Javaslat A TANÁCS HATÁROZATA Nagy-Britannia és Észak-Írország Egyesült Királyságának a büntetőügyekben folytatott rendőrségi és igazságügyi együttműködés területén a Lisszaboni Szerződés hatálybalépése előtt elfogadott bizonyos jogi aktusok alkalmazásában való részvételének megszűnése folytán felmerülő bizonyos közvetlen pénzügyi következmények meghatározásáról /* COM/2014/0595 final - 2014/0277 (NLE) */





INDOKOLÁS 1. A JAVASLAT HÁTTERE Az Európai Unióról szóló szerződéshez (EUSZ), az Európai Unió működéséről szóló szerződéshez (EUMSZ) és az Európai Atomenergia-közösséget létrehozó szerződéshez csatolt, az átmeneti rendelkezésekről szóló 36. jegyzőkönyv 9. cikke megerősíti, hogy az Unió által az EUSZ alapján a Lisszaboni Szerződés hatálybalépése előtt elfogadott jogi aktusok joghatása mindaddig fennmarad, amíg azokat hatályon kívül nem helyezik, semmisnek nem nyilvánítják, vagy nem módosítják A 36. jegyzőkönyv 10. cikkének (1) bekezdése szerint átmeneti intézkedésként, a büntetőügyekben folytatott rendőrségi és igazságügyi együttműködés területén a Lisszaboni Szerződés hatálybalépése előtt elfogadott jogi aktusok tekintetében az intézmények az említett szerződés hatálybalépésének időpontjában, 2009. december 1-jén a következő hatáskörrel fognak rendelkezni: a Bizottságnak az EUMSZ 258. cikke szerinti hatáskörei nem alkalmazhatók, az EUSZ Lisszaboni Szerződés hatálybalépése előtt hatályos változata VI. címében az Európai Unió Bíróságára ruházott hatáskörök pedig változatlanok maradnak abban az esetben is, ha azok elfogadására az EUSZ korábbi 35. cikke (2) bekezdésének értelmében került sor. A 36. jegyzőkönyv 10. cikkének (3) bekezdése szerint a 10. cikk (1) bekezdésében foglalt átmeneti intézkedés a Lisszaboni Szerződés hatálybalépését követő öt év elteltével, 2014. december 1-jén mindenképpen hatályát veszti. A 36. jegyzőkönyv 10. cikke (4) bekezdésének első albekezdése szerint az Egyesült Királyság a 10. cikk (3) bekezdésében említett átmeneti időszak lejárta előtt legkésőbb hat hónappal bejelentheti a Tanácsnak, hogy a 10. cikk (1) bekezdésében említett jogi aktusok tekintetében nem fogadja el a 10. cikk (1) bekezdésében említett intézményeknek a Szerződésekben meghatározott hatásköreit. Amennyiben az Egyesült Királyság ilyen bejelentést tesz, a 10. cikk (3) bekezdésében említett átmeneti időszak lejártától, vagyis 2014. december 1-jétől kezdődően a 10. cikk (1) bekezdésében említett jogi aktusoknak az Egyesült Királyság tekintetében való alkalmazása megszűnik. Az Egyesült Királyság 2013. július 24-én megtette a 36. jegyzőkönyv 10. cikke (4) bekezdésének első albekezdése szerinti bejelentést. A 36. jegyzőkönyv 10. cikke (4) bekezdésének második albekezdése szerint a Tanács a Bizottság javaslata alapján, minősített többséggel meghatározza a szükséges átmeneti, illetve az e helyzetből következő egyéb intézkedéseket. Az Egyesült Királyság nem vesz részt ennek a határozatnak az elfogadásában. A 36. jegyzőkönyv 10. cikke (4) bekezdésének harmadik albekezdése szerint a Tanács a Bizottság javaslata alapján, minősített többséggel elfogadott határozatban úgy rendelkezhet, hogy az Egyesült Királyságnak viselnie kell az említett jogi aktusok alkalmazásában való részvételének megszűnése folytán szükségszerűen és elkerülhetetlenül felmerülő közvetlen pénzügyi következményeket. A 36. jegyzőkönyv 10. cikkének (5) bekezdése szerint az Egyesült Királyság ezt követően bármikor bejelentheti a Tanácsnak, hogy részt kíván venni azon jogi aktusok alkalmazásában, amelyeknek az alkalmazása rá nézve a 10. cikk (4) bekezdésének első albekezdése értelmében megszűnt. Az Egyesült Királyság közölte, hogy nem kívánja bejelenteni a Tanácsnak részvételi szándékát a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozat[1], a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról szóló, 2008. június 23-i 2008/616/IB tanácsi határozat[2] és a laboratóriumi tevékenységet végző igazságügyi szakértők akkreditálásáról szóló, 2009. november 30-i 2009/905/IB tanácsi kerethatározat[3] (a továbbiakban: a prümi határozatok) alkalmazásában. A 2013. július 24-én megtett bejelentés, illetve a részvételi szándékra irányuló bejelentés elmaradása következtében 2014. december 1-jétől megszűnik a prümi határozatok Egyesült Királyság tekintetében való alkalmazása. A prümi határozatoknak az uniós közbiztonság – konkrétabban a bűnüldözés, valamint a bűncselekmények megelőzése, felderítése és nyomozása – szempontjából vett gyakorlati és operatív jelentősége miatt a Bizottság az átmeneti, illetve az e helyzetből következő egyéb intézkedésekről szóló tanácsi határozatra tett javaslatot […][4], amely kötelező intézkedéseket ír elő. Az Egyesült Királyság a „Biztonság és a szabadságjogok védelme” általános program keretében a 2007–2013-as időszakra a „Bűnmegelőzés és a bűnözés elleni küzdelem” egyedi program létrehozásáról szóló, 2007. február 12-i 2007/125/IB tanácsi határozat[5] szerinti ISEC program keretében két, a prümi határozatokhoz kapcsolódó projekthez kapott finanszírozást: a belügyminisztérium először 961 019 EUR maximális összegű társfinanszírozást kapott a prümi DNS-adatcsere Egyesült Királyság általi végrehajtására, illetve másodszor 547 836 EUR maximális összegű társfinanszírozást kapott az Egyesült Királyság prümi ujjlenyomat-értékelő projektjére. Ez összesen 1 508 855 EUR összegű támogatást jelent. Ha az Egyesült Királyság nem tartja be az átmeneti, illetve az e helyzetből következő egyéb intézkedésekről szóló […] tanácsi határozat valamely feltételét, vagy úgy dönt, hogy nem vesz részt a prümi határozatok alkalmazásában, akkor a maximális 1 508 855 EUR-s összeg erejéig vissza kell fizetnie a számára ténylegesen kifizetett összeget. 2. A JAVASLAT JOGI ELEMEI A javaslat összefoglalása A javaslat a 36. jegyzőkönyv 10. cikke (4) bekezdésének harmadik albekezdésével összhangban meghatározza az Egyesült Királyság jogi aktusok alkalmazásában való részvételének megszűnése folytán szükségszerűen és elkerülhetetlenül felmerülő közvetlen pénzügyi következményeket. Jogalap A 36. jegyzőkönyv 10. cikke (4) bekezdésének harmadik albekezdése. A szubszidiaritás elve A 36. jegyzőkönyv 10. cikke (4) bekezdésének harmadik albekezdése alapján csak a Tanács fogadhat el határozatot a tekintetben, hogy az Egyesült Királyságnak viselnie kell az érintett jogi aktusok alkalmazásában való részvételének megszűnése folytán szükségszerűen és elkerülhetetlenül felmerülő közvetlen pénzügyi következményeket, ezért a szubszidiaritás elve nem alkalmazható. Az arányosság elve A javaslat megfelel az arányosság elvének. A jogi aktus típusának megválasztása Javasolt aktus: tanácsi határozat. A 36. jegyzőkönyv 10. cikke (4) bekezdésének harmadik albekezdése szerint a Tanács a Bizottság javaslata alapján, minősített többséggel elfogadott „határozatban úgy rendelkezhet, hogy az Egyesült Királyságnak viselnie kell az említett jogi aktusok alkalmazásában való részvételének megszűnése folytán szükségszerűen és elkerülhetetlenül felmerülő közvetlen pénzügyi következményeket”. Az elsődleges jog ezen rendelkezése kifejezetten határozatot ír elő a jogi aktus formájára. 3. KÖLTSÉGVETÉSI HATÁSOK A javaslat potenciálisan kedvező hatást gyakorol az Európai Unió költségvetésére, mivel bizonyos körülmények között az Uniótól kapott 1 508 855 EUR visszafizetésére kötelezi az Egyesült Királyságot. 2014/0277 (NLE) Javaslat A TANÁCS HATÁROZATA Nagy-Britannia és Észak-Írország Egyesült Királyságának a büntetőügyekben folytatott rendőrségi és igazságügyi együttműködés területén a Lisszaboni Szerződés hatálybalépése előtt elfogadott bizonyos jogi aktusok alkalmazásában való részvételének megszűnése folytán felmerülő bizonyos közvetlen pénzügyi következmények meghatározásáról AZ EURÓPAI UNIÓ TANÁCSA, tekintettel az átmeneti rendelkezésekről szóló jegyzőkönyvre és különösen annak 10. cikke (4) bekezdésének harmadik albekezdésére, tekintettel az Európai Bizottság javaslatára, mivel: (1) Az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt, az átmeneti rendelkezésekről szóló 36. jegyzőkönyv alapján az Egyesült Királyságnak legkésőbb 2014. május 31-ig volt lehetősége a Tanácsnak szóló azon bejelentés megtételére, miszerint a büntetőügyekben folytatott rendőrségi és igazságügyi együttműködés területén a Lisszaboni Szerződés hatálybalépése előtt elfogadott jogi aktusok tekintetében nem fogadja el a Bizottságnak és az Európai Unió Bíróságának a Lisszaboni Szerződés által bevezetett hatásköreit. (2) Az Egyesült Királyság a Tanács elnökéhez címzett, 2013. július 24-i levelében bejelentette, hogy nem fogadja el a Bizottságnak és az Európai Unió Bíróságának a Lisszaboni Szerződés által a büntetőügyekben folytatott rendőrségi és igazságügyi együttműködés területén bevezetett hatásköreit. Következésképpen az Egyesült Királyság tekintetében 2014. december 1-jén megszűnik a büntetőügyekben folytatott rendőrségi és igazságügyi együttműködés területén elfogadott vonatkozó jogszabályok alkalmazása. (3) Az Egyesült Királyság bejelentheti részvételi szándékát azon jogi aktusok tekintetében, amelyek alkalmazása rá nézve megszűnt. (4) Az Egyesült Királyság a Tanács elnökéhez és a Bizottság elnökéhez címzett, [2014. ...]-i levelében bejelentette részvételi szándékát a jogi aktusok egy része tekintetében. (5) A 36. jegyzőkönyv 10. cikke (4) bekezdésének második albekezdésével összhangban a Tanács a Bizottság javaslata alapján meghatározza a szükséges átmeneti, illetve az e helyzetből következő egyéb intézkedéseket. A Tanács ugyanazon bekezdés harmadik albekezdése alapján úgy határozhat, hogy az Egyesült Királyságnak viselnie kell az említett jogi aktusok alkalmazásában való részvételének megszűnése folytán szükségszerűen és elkerülhetetlenül felmerülő pénzügyi következményeket. (6) Mivel az Egyesült Királyság nem értesítette a Tanácsot a 2008/615/IB tanácsi határozat[6], a 2008/616/IB tanácsi határozat[7] és a 2009/905/IB tanácsi kerethatározat[8] – együttesen: a prümi határozatok – alkalmazásában való részvételi szándékáról, azok alkalmazása az Egyesült Királyság tekintetében 2014. december 1-jétől megszűnik. A prümi határozatoknak az uniós közbiztonság – konkrétabban a bűnüldözés, valamint a bűncselekmények megelőzése, felderítése és nyomozása – szempontjából vett gyakorlati és operatív jelentősége miatt azonban a Tanács a(z) […] határozatában[9] úgy határozott, hogy az Egyesült Királyság teljes körű megvalósíthatósági tanulmányt készít az Egyesült Királyság prümi határozatok alkalmazásához való visszatérésének előnyeiről és gyakorlati hasznáról, továbbá az ehhez szükséges lépésekről, és 2015. szeptember 30-ig közzéteszi a tanulmány eredményeit. Ha a megvalósíthatósági tanulmány pozitív eredményre jut, az Egyesült Királyság 2015. december 31-ig eldönti, hogy az azt követő négy héten belül a 36. jegyzőkönyv 10. cikkének (5) bekezdésével összhangban bejelenti-e a prümi határozatokban való részvételi szándékát. (7) Az Egyesült Királyság a 2007/125/IB tanácsi határozat[10] szerinti „Bűnmegelőzés és a bűnözés elleni küzdelem” program keretében két projekthez kapott finanszírozást a 2008/615/IB és a 2008/616/IB határozat, továbbá a 2009/905/IB kerethatározat kapcsán: a belügyminisztérium először 961 019 EUR maximális összegű társfinanszírozást kapott a prümi DNS-adatcsere Egyesült Királyság általi végrehajtására, illetve másodszor 547 836 EUR maximális összegű társfinanszírozást kapott az Egyesült Királyság prümi ujjlenyomat-értékelő projektjére. Ez összesen 1 508 855 EUR összegű támogatást jelent. (8) Ha az Egyesült Királyság nem tartja be [az átmeneti, illetve az e helyzetből következő egyéb intézkedésekről szóló …] határozat 1. cikkében kitűzött határidők valamelyikét, vagy úgy dönt, hogy nem vesz részt a 2008/615/IB és a 2008/616/IB határozat alkalmazásában, továbbá a 2009/905/IB kerethatározat alkalmazásában, akkor a prümi határozatok alkalmazásában való részvételének megszűnése folytán szükségszerűen és elkerülhetetlenül felmerülő közvetlen pénzügyi következményként indokolt visszafizetnie azon összegeket, amelyeket a Bizottság az említett határozatok végrehajtása kapcsán az uniós költségvetés hozzájárulásaként számára ténylegesen kifizetett. (9) Az átmeneti rendelkezésekről szóló 36. jegyzőkönyv 10. cikke (4) bekezdésének harmadik albekezdésével összhangban az Egyesült Királyság részt vesz e határozat elfogadásában, és az rá nézve kötelező erővel bír, ELFOGADTA EZT A HATÁROZATOT: 1. cikk Ha az Egyesült Királyság nem tartja be [az átmeneti, illetve az e helyzetből következő egyéb intézkedésekről szóló …] határozat 1. cikkében kitűzött határidők valamelyikét, vagy úgy dönt, hogy nem vesz részt a 2008/615/IB és a 2008/616/IB határozat alkalmazásában, továbbá a 2009/905/IB kerethatározat alkalmazásában, akkor az Európai Unió költségvetésébe vissza kell fizetnie az általa a „Bűnmegelőzés és a bűnözés elleni küzdelem” program keretében kapott 1 508 855 EUR-t. 2. cikk Ez a határozat 2014. december 1-jén lép hatályba. Kelt Brüsszelben, -án/-én. a Tanács részéről az elnök [1] HL L 210., 2008.8.6., 1. o. [2] HL L 210., 2008.8.6., 12. o. [3] HL L 322., 2009.12.9., 14. o. [4] [illessze be az azonos napon kelt másik javaslat hivatkozását] [5] HL L 58., 2007.2.24., 7. o. [6] A Tanács 2008. június 23-i 2008/615/IB határozata a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről (HL L 210., 2008.8.6., 1. o.). [7] A Tanács 2008. június 23-i 2008/616/IB határozata a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.). [8] A Tanács 2009. november 30-i 2009/905/IB kerethatározata a laboratóriumi tevékenységet végző igazságügyi szakértők akkreditálásáról (HL L 322., 2009.12.9., 14. o.). [9] A Tanács ...-i ... határozata Nagy-Britannia és Észak-Írország Egyesült Királyságának a büntetőügyekben folytatott rendőrségi és igazságügyi együttműködés területén a Lisszaboni Szerződés hatálybalépése előtt elfogadott bizonyos jogi aktusok alkalmazásában való részvételének megszűnésével kapcsolatban egyes átmeneti, illetve az e helyzetből következő egyéb intézkedéseknek a meghatározásáról. [10] A Tanács 2007. február 12-i határozata a „Biztonság és a szabadságjogok védelme” általános program keretében a 2007–2013-as időszakra a „Bűnmegelőzés és a bűnözés elleni küzdelem” egyedi program létrehozásáról (HL L 58., 2007.2.24., 7. o.).